# L’Heptaméron des nouvelles (1559)/Nouvelle 36
### NOVVELLE TRENTESIXIESME.

En la ville de Grenoble y auoit vn preſidẽt dont ie ne diray le nom, mais il n’eſtoit point Frãçois. Il auoit vne bien belle femme, & viuoient enſemblement en grande paix. Ceſte femme, voyant que ſon mary eſtoit vieil, print en amour vn ieune clerc beau & aduenant. Quand ſon mary alloit le matin au palais, ce clerc entroit en ſa chambre & tenoit ſa place. Dequoy s’apperceut vn ſeruiteur du preſident, qui l’auoit bien ſerui tente ans, & comme loyal à ſon maiſtre ne ſe peuſt garder de luy dire. Le preſident, qui eſtoit ſage, ne le voulut croire legerement : mais diſt qu’il auoit enuie de mettre diuiſion entre luy, & ſa femme, & que ſi la choſe eſtoit vraye, comme il diſoit, il la luy pourroit bien monſtrer : & s’il ne la luy mõſtroit, il eſtimeroit qu’il auroit controuué ceſte menſonge, pour ſeparer l’amitié de luy & de ſa femme. Le varlet l’aſſeura qu’il luy feroit veoir ce qu’il luy diſoit : & vn matin ſi toſt que le preſident fut allé à la court, & le clerc entré en la chambre, le ſeruiteur enuoya vn de ſes cõpagnons dire à ſon maiſtre qu’il pouuoit bien venir, & ſe tint touſiours à la porte, pour guetter que le clerc n’en ſailliſt. Le preſident, ſi toſt qu’il veit le ſigne que luy feit l’vn de ſes ſeruiteurs, feignant de ſe trouuer mal, laiſſe l’audience, & ſ’en alla haſtiuement en ſa maiſon, ou il trouua ſon vieil ſeruiteur à la porte de ſa chãbre, l’aſſeurãt pour vray que le clerc eſtoit dedãs, qui ne faiſoit gueres que d’ẽtrer. Le ſeigneur luy diſt : Ne bouge de ceſte porte, car tu ſçais bien qu’il n’y a autre iſſuë ne entrée, que ceſte cy, ſinon vn petit cabinet, duquel moy ſeul porte la clef. Le preſident entra en ſa chãbre, & trouua ſa femme & le clerc couchez enſemble, lequel en chemiſe ſe ietta à ſes pieds & luy demanda pardon. Sa femme de l’autre coſté ſe print à plorer. Lors diſt le preſident : Cõbien que le cas que vous auez faict ſoit tel que pouuez eſtimer, ſi eſt-ce q̃ ie ne vueil pour vous, que ma maiſon ſoit deshonorée, & les filles, que i’ay euës de vous deſauãcées. Parquoy, diſt il, ie vous defends de plorer, mais voyez ce que ie feray : & vous, Nicolas (ainſi ſe nommoit ſon clerc) cachez vous en mon cabinet, & ne faictes vn ſeul bruit. Quand il eut ainſi faict, va ouurir la porte, & appella ſon vieil ſeruiteur, & luy diſt : Ne m’as tu pas aſſeuré, que tu me mõſtrerois mon clerc couché auecques ma femme ? & ſur ta parole ſuis venu icy en danger de tuer ma femme. Ie n’ay rien trouué de ce que tu m’as dit, i’ay cherché par toute ceſte chambre, comme ie te veux monſtrer : & ce diſant feit regarder ſon varlet ſous les licts, & par tous coſtez. Et quand le varlet ne trouua rien, tout eſtonné diſt à ſon maiſtre : Il fault que le diable l’ait emporté : car ie l’ay veu entrer icy, & ſi n’eſt point ſailly par la porte, mais ie voy biẽ qu’il n’y eſt pas. A l’heure le maiſtre luy diſt : Tu es bien malheureux, de vouloir mettre entre ma femme & moy vne telle diuiſion. Parquoy ie te dõne congé de t’en aller, & pour les ſeruices que tu m’as faicts, te veux payer ce que ie te dois, & d’auantage. Mais va t’en bien toſt & garde d’eſtre en ceſte ville vingtquatre heures paſſées. Le preſident luy donna cinq ou ſix payemens des années à aduenir, & ſçachant qu’il luy eſtoit loyal, eſperoit luy faire autre bien. Quand le ſeruiteur s’en fut allé pleurant, le preſident feit ſaillir le clerc de ſon cabinet : & apres auoir dict à ſa femme & à luy ce qu’il luy ſembloit de leur meſchanceté, leur deffendit d’en faire aucun ſemblant à perſonne, & commanda à ſa femme de s’habiller plus gorgiaſement, qu’elle n’auoit accouſtumé, & ſe trouuer en toutes compagnies & feſtins : & au clerc, qu’il euſt à faire meilleure chere qu’il n’auoit au parauãt : mais que ſi toſt qu’il luy diroit à l’aureille, va t’en, qu’il ſe gardaſt bien de demeurer en la ville trois heures apres ſon commandemẽt. Et ce fait s’en retourna au palais ſans faire ſemblant de rien. Et durant quinze iours (contre ſa couſtume) ſe meiſt à feſtoyer ſes amis & voiſins, & apres le banquet auoit des tabourins pour faire dancer les dames. Vn iour, voyant que ſa femme ne dançoit point, commanda au clerc de la mener dancer, lequel, cuidant qu’il euſt oublié les faultes paſsées, la mena dancer ioyeuſement : mais quand la dance fut acheuée, le preſident feignant luy commander quelque choſe en ſa maiſon, luy diſt en l’aureille : Va t’en, & ne retourne iamais. Or fut bien marry ce clerc de laiſſer ſa dame, mais non moins ioyeux d’auoir la vie ſauue. Apres que le preſident eut mis en l’opinion de tous ſes parens & amis, & de tout le païs la grande amour qu’il portoit à ſa femme, vn beau iour du mois de May, alla cueillir en ſon iardin vne ſallade de telles herbes, que ſi toſt que ſa femme en eut mangé, ne veſquit pas vingtquatre heures apres : dont il feit ſi grand dueil par ſemblant, que nul ne pouuoit ſoupçonner qu’il fuſt occaſion de ceſte mort. Et par ce moyen ſe vengea de ſon ennemy, & ſauua l’honneur de ſa maison.
Ie ne veux pas, mes dames, par cela louër la conſcience du preſident : mais ouy bien monſtrer la legereté d’vne femme, & la grande patience & prudence d’vn homme. Vous ſuppliant, mes dames, ne vous courroucer de la verité, qui parle quelquefois contre vous auſsi bien, que contre les hommes : car les femmes ſont communes aux vices & vertuz. Si toutes celles, diſt Parlamente, qui ont aimé leurs varlets, eſtoient contrainctes à manger de telles ſallades, i’en cognois qui n’aimeroient tant leurs iardins comme elles font, mais en arracheroient toutes les herbes, pour euiter celles qui rendent l’honneur à la lignée par la mort d’vne folle mere. Hircan, qui deuina biẽ pourquoy elle le diſoit, luy reſpondit tout en colere : Vne femme de bien ne doit iamais iuger vne autre de ce qu’elle ne voudroit faire. Parlamente reſpondit : Sçauoir n’eſt pas iugement & ſottie, ſi eſt-ce que ceſte pauure femme porta la peine, que pluſieurs meritent. Et croy que le mary, puis qu’il s’en vouloit veger, ſe gouuerna auec vne merueilleuſe prudẽce & ſapience. Et auſsi auec vne grande malice, diſt Longarine, longue & cruelle vengeance, qui monſtroit bien n’auoir Dieu, ny conſcience deuant les yeux. Et qu’euſsiez vous donc voulu qu’il euſt faiſt, diſt Hircan, pour ſe venger de la plus grãde iniure, que la femme peult faire à l’homme ? I’euſſe voulu, diſt elle, qu’il euſt tuée en ſa colere : car les docteurs dient, que tel peché eſt plus remiſsible, pource que les premiers mouuemens ne ſont pas en la puiſſance de l’homme, parquoy il en euſt peu auoir grace. Ouy, diſt Guebron, mais ſes filles & ſa race euſſent à iamais porté ceſte note. Il ne la deuoit point tuer, diſt Longarine : car puis que la grand colere eſtoit paſſée, elle euſt veſcu auec luy en femme de bien, & n’en euſt iamais eſté memoire. Penſez vous, diſt Saffredent, qu’il fuſt appaisé partant qu’il diſsimulaſt ſa colere ? Ie penſe quant à moy, que le dernier iour qu’il feit ſa ſallade, il eſtoit encor auſsi courroucé que le premier. Car il y en a aucuns, deſquels les premiers mouuemens n’ont iamais d’interualle, iuſques à ce qu’ils ayent mis en effect leur paſsion. Et me faictes grand plaiſir de dire, que les Theologiens eſtiment ces pechez lá faciles à pardonner, car ie ſuis de leur opinion. Il faict bon regarder à ſes paroles, diſt Parlamente, deuant gens ſi dangereux que vous : mais ce que i’ay dict ſe doit entendre, quãd la paſsion eſt ſi forte, que ſoudainement elle occupe tant les ſens, que la raiſon ne peult auoir lieu. Auſsi, diſt Saffredẽt, ie m’arreſte à voſtre parole, & veux par lá conclure, qu’vn homme bien fort amoureux, merite plus aiſément pardon, qu’vn autre qui peche, ne l’eſtant point : car ſi l’amour le tient parfaictemẽt lié, la raiſon ne luy commande pas facilemẽt : & ſi nous voulons dire verité, il n’y a aucun de nous, qui n’ait quelquefois experimenté ceſte furieuſe folie, & qui ne s’attẽde auoir pardon, veu que l’amour vray, eſt vn degré pour monter à l’amour parfaicte de Dicu, ou nul ne peult monter facilemẽt, qui n’ait paſſé par l’eſchelle des tribulations, angoiſſes & calamitez de ce monde viſible, & qui n’aime ſon prochain, & ne luy veule & ſouhaitte autãt de bien cõme à ſoymeſme, qui eſt le lien de perfection. Car ſainct Iean diſt : Comment aimerez vous Dieu, que vous ne voyez point, ſi vous n’aimez celuy, que vous voyez ? Il n’y a ſi beau paſſage en l’eſcriture, diſt Oiſille, que vous ne tiriez à voſtre propos : mais gardez vous de faire cõme l’araigne, qui cõuertit toutes bõnes viandes en venin : & ſi vous aduiſe qu’il eſt dãgereux d’alleguer l’eſcriture ſaincte ſans propos & neceſsité. Qu’appellez vous dire verité, ſans propos & neceſsité ? diſt Saffredent : vous youdriez donc dire, qu’en parlant à vous autres incredules, & appellant Dieu à noſtre aide, nous prenons ſon nom en vain : mais s’il y a peché, vous ſeules en deuez porter la peine : car voz incredulitez nous contraignẽt à chercher tous les ſermẽs dõt nous pouuons aduiſer, & encore ne pouuons nous allumer le feu dedans voz cueurs de glace. C’eſt ſigne, dift Longarine, que vous mẽtez tous. Car ſi la verité eſtoit en voſtre parole, elle eſt ſi forte, qu’elle nous feroit croire : mais il y a danger que les filles de Eue croyent trop toſt ce ſerpent. I’entends bien que c’eſt, diſt Saffredent, les femmes ſont inuincibles aux hommes : parquoy ie m’en tairay, à fin de ſçauoir à qui Emarſuitte donnera ſa voix. Ie la donne, diſt elle, à Dagoucin : car ie penſe qu’il ne voudroit point parler contre les dames. Pleuſt à Dieu, diſt il, qu’elles reſpondiſſent autant à ma faueur, que ie voudrois parler pour la leur : & pour vous monſtrer que ie me ſuis eſtudié d’honorer les vertueuſes en recherchant leurs bonnes œuures, ie vous en vois racompter vne. Ie ne vueil pas dire, mes dames, que la patience du gentilhomme de Pampelune & du preſident de Grenoble n’ait eſté grande : mais la vengeance n’en a eſté moindre : & quand il fault louër vn homme vertueux, il ne fault point tant donner de gloire à vne ſeule vertu, qu’il la faille faire ſeruir de manteau à couurir vn ſi grand vice. Auſsi celuy eſt louable, qui pour l’amour de la vertu ſeule faict œuure vertueuſe : comme i’eſpere vous faire veoir par la patience, & vertu d’vne ieune dame, qui ne cherchoit en ſa bonne œuure, que l’honneur de Dieu, & le ſalut de ſon mary.